Informácia o stave umiestnenia orgánov prokuratúry

          Predmetom materiálu je informácia o stave umiestnenia orgánov prokuratúry. Umiestnenie niektorých krajských a okresných prokuratúr bolo riešené zmluvami o výpožičke  v budovách súdu. Budovy súdov sa vo viacerých prípadoch budovali ako združené investície za účelom umiestnenia súdov a prokuratúr. Na základe rozhodnutia podpredsedu vlády a ministra spravodlivosti Slovenskej republiky Ministerstvo spravodlivosti Slovenskej republiky listom zo dňa 23.2.2007, pod číslom 151/2007 dalo pokyn predsedom okresných súdov zaslať výpovede zmlúv o výpožičke vzťahujúce sa na okresné prokuratúry.

          Dňa 18.12.2006  dostala Krajská prokuratúra Trenčín  od Okresného súdu Trenčín výpoveď zo zmluvy o výpožičke kancelárskych priestorov a ostatných priestorov v budove Okresného súdu Trenčín bez uvedenia dôvodu. Výpovedná lehota je 6-mesačná a končí k 30.06.2007.

         Dňa 12.02.2007  dostala Generálna prokuratúra Slovenskej republiky od Špeciálneho súdu v Pezinku výpoveď zo zmluvy o výpožičke na priestory v Pezinku, v ktorých  má sídlo Úrad  špeciálnej prokuratúry. Výpoveď je bez udania dôvodu, výpovedná lehota ja šesťmesačná a končí 31. augusta 2007. 

        Dňa 28.02.2007 dostala Krajská prokuratúra v Nitre z Okresného súdu v Nových Zámkoch vypovedanie zmluvy o výpožičke na priestory Okresného súdu v Nových Zámkoch, v ktorých má sídlo Okresná prokuratúra Nové Zámky. Výpoveď je bez udania dôvodu, výpovedná lehota je 6-mesačná a začína plynúť od 1. marca 2007 do 31. augusta 2007. 

        Dňa 05.03.2007 dostala Krajská prokuratúra Nitra z Okresného súdu Topoľčany vypovedanie zmluvy o výpožičke na priestory Okresného súdu v Topoľčanoch, v ktorých má sídlo Okresná prokuratúra v Topoľčanoch.  Výpovedná lehota je 6-mesačná, ktorá začína plynúť prvým dňom nasledujúceho mesiaca po doručení výpovede. Výpoveď je bez udania dôvodu a  končí 30.09.2007. 

          Dňa 11.4.2007 dostala Krajská prokuratúra v Nitre výpoveď zmluvy o výpožičke od Okresného súdu Komárno na priestory v budove Okresného súdu Komárno, kde má sídlo Okresná prokuratúra Komárno. Výpovedná lehota je 6-mesačná, ktorá začína plynúť prvým dňom nasledujúceho mesiaca po doručení výpovede. Výpoveď končí 31.10.2007. 

         Dňa 1.3.2007 okresný prokurátor v Poprade oznámil Krajskej prokuratúre Prešov, že predseda Okresného súdu v Poprade ho oboznámil  listom Ministerstva spravodlivosti Slovenskej republiky  zo dňa 23.2.2007, pod číslom 151/2007 , ktorým ministerstvo dalo pokyn predsedom okresných súdov zaslať výpovede zmlúv o výpožičke vzťahujúce sa na okresné prokuratúry. Zmluva o výpožičke uzatvorená medzi Krajskou prokuratúrou Prešov a Okresným súdom Poprad na dobu určitú končí 31.07.2007.